Geliefde Paarlse skrywer stel haar digbundel bekend | Netwerk24
Geliefde Paarlse skrywer stel haar digbundel bekend
Deur Christo Meyer 12 April 2019 06:00
Petro Gordon stel haar nuwe digbundel, Nogtans sal ek jubel, hierdie Vrydag (12 April) 18:00 in die Drakenstein-biblioteek bekend.
Die geliefde Paarlse skrywer Petro Gordon sal Vrydag (12 April) haar nuwe digbundel, Nogtans sal ek jubel, 18:00 by die Drakenstein-biblioteek bekendstel.
Petro beskryf haar bundel as 'n byeenbring van gebede, gedagtes en gedigte spesiaal vir vroue in verskillende omstandighede.
Baie van die vroue, vertel sy, het eens op 'n tyd haar pad gekruis en sy het die voorreg gehad om na hul hartstories te luister.
"Ek word baie gevra om as motiveringspreker op te tree en gesels gewoonlik oor my gedigte wanneer ek dit voordra.
"Ná sulke geleenthede wil mense altyd weet waar hulle die gedigte kan lees," praat Petro oor haar skryfwerk.
Van Petro se gedigte het voorheen in saamgestelde bundels verskyn saam met plaaslike asook Nederlandse digters.
Haar hartsbegeerte is dat die bundel vir elkeen wat dit lees, 'n bemoediging sal wees of dalk 'n geskenk aan 'n vriendin met die boodskap dat ons steeds aan die Here eer moet gee, al gaan dit hoe moeilik.
Petro gaan nie net van die gedigte voorlees nie, maar 'n dramagroep gaan van die gedigte dramaties uitbeeld.
Sy vertel trots dat die laaste gedig in die bundel, wat as lofsang geskryf is, deur 'n vriendin, Berenice Speake, getoonset is en by die geleentheid gesing gaan word.